OCEAN ผุดโครงการใหม่ THE VALOR มูลค่า 480 ลบ. เริ่มโอนต้นปี 65
OCEAN ลุยอสังหาฯ แนวราบย่านรามอินทรา มูลค่า 480 ลบ. เริ่มทยอยโอนต้นปี 65 พร้อมจับมือพันธมิตรบุกกัญชง-กัญชาสร้าง New S Curve
OCEAN ลุยอสังหาฯ แนวราบย่านรามอินทรา มูลค่า 480 ลบ. เริ่มทยอยโอนต้นปี 65 พร้อมจับมือพันธมิตรบุกกัญชง-กัญชาสร้าง New S Curve
21 ก.ย. 2564

นายธีร ชุติวราภรณ์ ประธานเจ้าหน้าที่บริหาร บริษัท โอเชี่ยน คอมเมิรช จำกัด (มหาชน) หรือ OCEAN เปิดเผยว่า แผนการดำเนินงานในช่วงที่เหลือของปีนี้ บริษัทฯเตรียมเปิดโครงการบ้านเดี่ยวระดับไฮเอนด์ ย่านรามอินทรา โครงการ THE VALOR มูลค่า 480 ล้านบาท เจาะกลุ่มลูกค้าระดับบน เพราะเป็นตลาดที่ยังมีกำลังซื้อที่เติบโตได้ต่อเนื่อง และมีความต้องการสูง เนื่องจากสถานการณ์การแพร่ระบาดของโรคโควิด-19 ทำให้ความต้องการบ้านเดี่ยวเพิ่มขึ้นอย่างชัดเจน โดยปัจจุบันอยู่ในระหว่างการก่อสร้างและจะเริ่มโอนในต้นปี 2565
ขณะที่ภาพรวมธุรกิจอสังหาริมทรัพย์ของบริษัทฯ ในงวดครึ่งปีแรกเติบโตอย่างแข็งแกร่ง จากจุดเด่นทำเลที่ตั้ง และการนำเสนอบริการด้านต่างๆ ให้กับลูกค้าแบบครบวงจร ทำให้โครงการคอนโดมิเนียม IKON SUKHUMVIT 77 มูลค่า 1,170 ล้านบาท โดยตั้งแต่เริ่มมีการโอนจนถึงปีสิ้นปี 2564 คาดว่าจะมียอดโอนคิดเป็น 78% ส่วนโครงการ IKON UDOMSUK มูลค่า 600 ล้านบาท มียอดขายแล้ว 85% ซึ่งทั้ง 2 โครงการ ผลตอบรับดีกว่าที่คาดการณ์ไว้ ปัจจุบันมียอดขายรอโอน (Backlog) ประมาณ 600 ล้านบาท คาดว่าจะทยอยรับรู้ในปี 2565
“มั่นใจว่าปี 2564 จะเป็นปีแห่งการเทิร์นอะราวด์ของบริษัทฯ โดยตั้งเป้าหมายรายสร้างกำไรได้อย่างต่อเนื่อง โดยมีแรงหนุนมาจากธุรกิจอสังหาฯที่ฟื้นตัว และกำลังซื้อเริ่มทยอยกลับมาหลังสถานการณ์โควิด-19 คลี่คลายไปในทิศทางที่ดีขึ้น นอกจากนี้ ยังวางเป้าหมายที่จะล้างขาดทุนสะสมที่มีอยู่ประมาณ 80 ล้านบาท ให้หมดภายในปีนี้ให้ได้” นายธีร กล่าว
นายธีร กล่าวอีกว่า เพื่อการเติบโตที่แข็งแกร่งและมั่นคง ทีมผู้บริหารของบริษัทฯได้มองโอกาสในการขยายธุรกิจ เพื่อสร้าง New S Curve โดยล่าสุด ได้ผนึกกำลังร่วมกับ 2 พันธมิตรในตลาดกัญชง-กัญชา บริษัท โรงงานเภสัชอุตสาหกรรม เจเอสพี (ประเทศไทย) จำกัด (มหาชน) (JP) ในฐานะโรงงานผลิตยา, อาหารเสริม, เครื่องสำอาง, สมุนไพร และผลิตภัณฑ์เสริมอาหารประเภทวิตามินบำรุงร่างกาย รวมทั้งกาแฟ เพื่อสุขภาพ ที่ได้รับการขึ้นทะเบียนตำรับยาและอาหารเสริมกับองค์การคณะกรรมการอาหารและยา (อย.) ภายใต้แบรนด์ของลูกค้า กว่า 2,000 ผลิตภัณฑ์ และบริษัท แคนนาบิซ เวย์ จำกัด ผู้ออกแบบและพัฒนาระบบปลูกกัญชง-กัญชาอัจฉริยะ เพื่อป้อนวัตถุดิบให้กับบริษัท ทำให้ก้าวสู่ความเป็นผู้คุมปัจจัยการผลิตตั้งแต่ต้นน้ำ-ปลายน้ำ ตอบสนองความต้องการของลูกค้าได้อย่างครบวงจร
ทั้งนี้ OCEAN ได้นำเข้าเครื่องจักรขนาดกำลังการผลิต 300 กก./เดือน ซึ่งสามารถแยกสาร CBD ได้ 4 รูปแบบ เริ่มตั้งแต่ FULL SPECTRUM, BROAD SPECTRUM, CBD ISOLATE และ WATER SOLUBLE CBD ISOLATE จุดเด่นสามารถสกัดได้ในระดับ ISOLATE CBD WATER SOLUBLE ซึ่งสามารถผสมเครื่องดื่มได้ทันที ต่างจากคู่แข่งในตลาดที่ยังไม่มีใครสามารถทำได้
ประธานเจ้าหน้าที่บริหาร OCEAN กล่าวอีกว่า หลังบริษัทฯได้รับใบอนุญาตแล้วก็จะสามารถเดินเครื่องผลิต เพื่อรองรับออเดอร์ลูกค้าได้ทันที และตามแผนงานของบริษัทฯ คาดว่าจะรับรู้รายได้จากธุรกิจสกัดสารกัญชงกัญชาในปีนี้ราว 15-20 ล้านบาท ก่อนขยับขึ้นเป็นไม่ต่ำกว่า 100 ล้านบาท ในปี 2565 มีแผนงานที่จะลงทุน เพื่อนำเข้าเครื่องจักรเพิ่ม เพื่อรองรับดีมานด์ลูกค้า ที่มีเป็นจำนวนมาก เพิ่มโอกาสผลักดันผลการดำเนินงานเติบโตอย่างก้าวกระโดดจากธุรกิจกัญชง-กัญชา
ขณะที่ผลการดำเนินงานในงวดครึ่งแรกของปี 2564 เติบโตอย่างแข็งแกร่ง โดยมีกำไรสุทธิ 27.63 ล้านบาท เพิ่มขึ้น 62.84% เทียบงวดเดียวกันของปีก่อนมีกำไรสุทธิ 16.96 ล้านบาท